Semaglutiid

Semaglutiid on sünteetiline orgaaniline aine, mis käitub glükagoonitaolise peptiidi 1 (GLP-1) retseptori agonisti ehk aktivaatorina. GLP-1 retseptori agonistid suurendavad insuliini eritumist (sekretsiooni), aidates langetada veresuhkru taset. Seetõttu kasutatakse semaglutiidi ravimina teist tüüpi diabeedi korral ning ka rasvumisvastase ravimina. Ameerika Ühendriikide Toidu- ja Ravimiamet kiitis semaglutiidi kasutamise heaks 2017. aastal teist tüüpi diabeedi raviks ning 2022. aastal kaalulangetuse eesmärgil täiskasvanutes, kellel esineb rasvumine või ülekaalulisus ning vähemalt üks suure kehakaaluga seotud tervisprobleem (nt kõrge vererõhk, teist tüüpi diabeet või kõrge kolesteroolitase). Ravim on näidustatud kasutamiseks koos sobiva dieedi ning füüsilise koormusega. Suhkurtõveravimina on seda turustatud nimedega Ozempic ja Rybelsus, kaalulangetusvahendina nimega Wegovy. Struktuuri poolest sarnaneb semaglutiid väga loodusliku peptiidhormooniga GLP-1. Semaglutiidi aminohappeline järjestus erineb GLP-1 omast vaid kahe aminohappejäägi poolest (N-terminaali poolt lugedes asendites 8 ja 34). Näiteks on GLP-1 asendis 8 paiknev alaniinijääk asendatud semaglutiidi ahelas aminoisobutaanhappe jäägiga, tänu millele paraneb semaglutiidi bioloogiline stabiilsus organismis (st ravimit ei saa lagundada ensüüm dipeptidüül peptidaas 4, mis vastutab GLP-1 lagundamise eest). Veel üheks struktuurseks muudatuseks on rasvhappejäägi sisseviimine (atsüülimine) ravimi struktuuri (26. asendis paikneva lüsiinijäägi külgahela kaudu). Rasvhappejäägiga atsüülimine võimaldab semaglutiidil paremini seostuda vereplasmas levinud valgu albumiini külge, mis omakorda tagab semaglutiidi pikemaaegset püsimist vereringes ja seega ka efektiivsemat toimet. GLP-1 retseptorite tase on kõrge kõhunäärmes ehk pankreases. GLP-1 või seda jäljendavate ühendite seostumisel retseptorile käivitub signaalirada, mida vahendab sekundaarne virgatsaine tsükliline adenosiinmonofosfaat (cAMP). Signaaliraja tulemusena hakkavad pankrease beetarakud eritama insuliini. Lisaks pidurdub glükagooni vabanemine pankrease alfarakkudest (glükagooni toime organismis vastandub insuliini omale) ning glükoneogenees maksas (st glükoosi tootmine). Olenevalt konkreetsest ravimpreparaadist manustatakse semaglutiidi kas subkutaanse (nahaaluse) süstimise teel (nt preparaat Ozempic) või suukaudselt (nt preparaat Rybelsus). Viimane sisaldab lisaks toimeainele ühendit, mis soodustab semaglutiidi imendumist ja kaitseb ravimit ensüümi pepsiini ja maohappe lagundava toime eest, tõstes mao pH-d. Kuna semaglutiid on keemiliste omaduste poolest peptiid, siis on suukaudne manustamine siiski oluliselt vähem efektiivne ning vajab toimeaine oluliselt suuremaid koguseid süstelahusega võrreldes. Semaglutiidi levinumad kõrvaltoimed on iiveldus, oksendamine, kõhukinnisus või kõhulahtisus ning gaasivalud. Üksinda kasutatuna ei põhjusta semaglutiid hüpoglütseemiat (veresuhkru taseme langust alla normi). Semaglutiidist veelgi efektiivsemaks peetakse GLP-1 retseptori agonisti tirsepatiidi, mille kasutamist teist tüüpi diabeedi raviks ja kaalulangetuse eesmärgil kiitis Ameerika Ühendriikide Toidu- ja Ravimiamet heaks samuti 2022. aastal. Tirsepatiid seostub lisaks ka glükoos-sõltuva insulinotroopse polüpeptiidi (GIP) retseptorile, mis suurendab veelgi organismis insuliini eritumist. Euroopa Ravimiamet (EMA). "Ozempic" (PDF). www.ema.europa.eu. Vaadatud 15.06.2023. Euroopa Ravimiamet (EMA). "Rybelsus" (PDF). ema.europa.eu. Vaadatud 15.06.2023. "Semaglutiid – tõhus ravim rasvumise ja ülekaalulisuse korral? - Eesti Arst - Eesti Arstide Liidu ajakiri". eestiarst.ee. Vaadatud 15. juunil 2023. "Ozempic (semaglutide) FDA Approval History". Drugs.com (inglise). Vaadatud 15. juunil 2023. Kahn, Jeremy (21. juuni 2021). "FDA Approves New Drug Treatment for Chronic Weight Management, First Since 2014". FDA (inglise). Vaadatud 15. juunil 2023. Kalra, Sanjay; Sahay, Rakesh (2020). "A Review on Semaglutide: An Oral Glucagon-Like Peptide 1 Receptor Agonist in Management of Type 2 Diabetes Mellitus". Diabetes Therapy (inglise). 11 (9): 1965–1982. DOI:10.1007/s13300-020-00894-y. ISSN 1869-6961. PMC 7434819. PMID 32725484.{{ajakirjaviide}}: CS1 hooldus: PMC vormistus (link) Mahapatra, Manoj Kumar; Karuppasamy, Muthukumar; Sahoo, Biswa Mohan (1. juuni 2022). "Semaglutide, a glucagon like peptide-1 receptor agonist with cardiovascular benefits for management of type 2 diabetes". Reviews in Endocrine and Metabolic Disorders (inglise). 23 (3): 521–539. DOI:10.1007/s11154-021-09699-1. ISSN 1573-2606. PMC 8736331. PMID 34993760.{{ajakirjaviide}}: CS1 hooldus: PMC vormistus (link) Doyle, Máire E.; Egan, Josephine M. (1. märts 2007). "Mechanisms of action of glucagon-like peptide 1 in the pancreas". Pharmacology & Therapeutics (inglise). 113 (3): 546–593. DOI:10.1016/j.pharmthera.2006.11.007. ISSN 0163-7258. Hatting, Maximilian; Tavares, Clint D.J.; Sharabi, Kfir; Rines, Amy K.; Puigserver, Pere (2018). "Insulin regulation of gluconeogenesis: Insulin regulation of gluconeogenesis". Annals of the New York Academy of Sciences (inglise). 1411 (1): 21–35. DOI:10.1111/nyas.13435. PMC 5927596. PMID 28868790.{{ajakirjaviide}}: CS1 hooldus: PMC vormistus (link) Dungan, Kathleen; DeSantis, Anthony (4. mai 2023). "Glucagon-like peptide 1-based therapies for the treatment of type 2 diabetes mellitus". www.uptodate.com. Vaadatud 15. juunil 2023. Volke, Vallo (28. september 2021). "Suukaudne semaglutiid". Eesti Arst. DOI:10.15157/ea.vi.18166. ISSN 2228-1665. "Semaglutide (Subcutaneous Route) Side Effects - Mayo Clinic". www.mayoclinic.org. Vaadatud 15. juunil 2023. Jastreboff, Ania M.; Aronne, Louis J.; Ahmad, Nadia N.; Wharton, Sean; Connery, Lisa; Alves, Breno; Kiyosue, Arihiro; Zhang, Shuyu; Liu, Bing; Bunck, Mathijs C.; Stefanski, Adam (21. juuli 2022). "Tirzepatide Once Weekly for the Treatment of Obesity". New England Journal of Medicine (inglise). 387 (3): 205–216. DOI:10.1056/NEJMoa2206038. ISSN 0028-4793. Farzam, Khashayar; Patel, Preeti (2023), "Tirzepatide", StatPearls, Treasure Island (FL): StatPearls Publishing, PMID 36251836, vaadatud 15. juunil 2023